Agadiras
Agadiras (arab. أڭادير = Āgādir) – miestas pietvakarių Maroke, Atlanto vandenyno pakrantėje. Sus-Masa-Dra regiono centras. 678,6 tūkst. gyventojų (2004 m.). Jūrų uostas. Agadiro oro uostas. Svarbus žvejybos centras. Žuvies konservų, daržovių, spalvotųjų metalų, vaisių eksportas. Viduramžiais Agadiro vietoje buvo Agadir el-arba` žvejų kaimelis. 1505 m. portugalai čia įsteigė Santa Kruz do Kabo de Gvė (Santa Cruz do Cabo de Gué) prekybinį uostą. 1541 m. miestą užėmė Vatasidai. 1911–1913 m. dėl miesto kovojo Vokietija ir Prancūzija. 1960 m. vasario 29 d. miestą sukrėtė smarkus žemės drebėjimas, kurio metu žuvo ~15 tūkst. žmonių, sugriuvo senovinė kasba (tvirtovė), daugelis namų. Miesto pavadinimas kildinamas iš finikiečių ʾgdr ('siena, tvirtovė').